Oekraïne: Vroue, kinders kom uit gebombardeerde teater | Maroela Media
Talle mense het lewend uit die puin van 'n verwoeste teater in die stad Marioepol te voorskyn gekom nadat Rusland vroeër daarvan beskuldig is dat hy doelbewus die teater – waar honderde Oekraïners geskuil het – gebombardeer het.
Die teater se bomskuiling het die aanval glo goed weerstaan, maar daar is steeds geen duidelikheid oor die getal beserings of enige sterftes nie.
Sergei Taruta, voormalige goewerneur van die Donetsk-streek, sê hulle het eindelik Donderdagoggend nuus ontvang oor die slagoffers in die teater, berig die nuusagentskap The Hill.
"Ná 'n aaklige nag het ons eindelik op die oggend van die 22ste dag van die konflik goeie nuus vanaf Marioepol ontvang," sê hy.
"Die bomskuiling [van die teater] het goed staande gebly en die rommel word nou opgeruim. Mense stap lewend daar uit."
Maroela Media het vroeër berig dat minstens 1 000 Oekraïense burgers in die teater geskuil het en dat daar boonop "kinders" in Russies op die grond aan weerskante van die gebou geskryf is om moontlike lugaanvalle af te weer.
Liudmyla Denisova, Oekraïne se parlementskommissaris vir menseregte, sê besonderhede oor die volle omvang van die aanval op die gebou is steeds vaag.
"Daar is tans geen inligting oor die aantal mense wat gedood of gewond onder die puin lê nie."
Oleksii Reznikov, Oekraïne se minister van verdediging, het intussen die vlieënier wat die teater gebombardeer het, as 'n "monster" bestempel.
Rusland het aantygings dat sy magte die teater aangeval het, ontken en eerder die skuld daarvoor op lede van Oekraïne se verregse Azof-bataljon geplaas.
Dié bataljon is 'n ultra-nasionalistiese burgermag wat sedert die inval op Oekraïne by die land se weermag geïntegreer is.
Zelenski se pleidooi
Pres. Wolodimir Zelenski van Oekraïne het Donderdag 'n beroep op die Duitse kanselier Olaf Scholz gedoen om die denkbeeldige muur wat Europa skei te vernietig.
Zelenski het parallelle getrek met die Berlynse Muur tydens die Koue Oorlog en Oekraïne se huidige posisie buite die Europese Unie (EU) en Navo, berig CNN.
"Ons word deur 'n muur geskei. Dit is nie die Berlynse muur nie, maar 'n muur in die middel van Europa wat die verskil tussen vryheid en slawerny beteken. Hierdie muur word al hoe groter met elke bom wat op Oekraïne val en met elke besluit wat nie vir vrede geneem word nie," het hy gesê.
Zelenski het ook na die leuse verwys wat dikwels ná die Joodse volksmoord gebruik is: "Nooit weer nie".
"Elke jaar sê politici 'nooit weer nie', maar nou sien ek dat hierdie woorde leeg is, want in Europa word 'n volk geheel en al uitgewis."
Zelenski het Woensdag die Amerikaanse kongres toegespreek en opnuut sy pleidooi om militêre ingryping deur die VSA en Navo gelewer.
Pres. Joe Biden het egter gebieg dat dit tot die Derde Wêreldoorlog kan lei en 'n militêre hulppakket van altesaam $1 miljard is eerder aan Oekraïne toegestaan.
Poetin is 'n adder….
Kommentaar sal eers geregverdig wees indien die feite van die aanval bekend word. Tot dusver het Rusland suiwer militere teikens getref, waarom nou so n ooglopend burgerlike teiken tref? Die gebou op hierdie foto lyk anders as die satellietfoto. Is dit dieselfde gebou? Net ter vergelyking: Op 12 April 1999 voer Navo n lugaanval op n passasierstrein in Joegoeslawie, op die brug by die stad Nis uit. 15 sterf, 44 beseer, baie passasiers kon nie gevind word nie. 30 April 1999: Die gehuggie Murino in Montenegro sterf 6 aan n Navo bom. Drie was kinders; n seun, Miroslav, wie kop,… Lees meer »
Mmm…… snaaks genoeg as die Palestyne dieselfde as die Oekraïners doen (hospitale en skole as skanse gebruik om op die "vyand" te vuur) dan steur niemand hulle aan die "slagoffers" wanneer die teenaanval die gebou en al díe daarbinne, verwoes nie.